Tolgeld verhoog: Só raak dit jou sakVan die verhoogde tariewe. Die Suid-Afrikaanse Nasionale Padagentskap (Sanral) het gesê tolgeld stel hulle in staat om ŉ deurlopende kontantvloei beskikbaar te hê sodat daar altyd geld is om die paaie in ŉ goeie, werkende toestand te hou en veiliger paaie vir almal te verseker. Die verhoogde tariewe het op 3 Maart landwyd by tolhekke in werking getree. Dit gaan ook gepaard met ŉ verhoging in tariewe vir die Gautengse e-tolstelsel. Die hoër tariewe kom kort voor die brandstofheffing en Padongelukkefondsheffing wat in April met onderskeidelik 30c per liter en 9c styg. Die Automobiel Assosiasie (AA) het in ŉ verklaring uitgevaar teen Sanral en gesê nie alle padgebruikers is oor dié besluit ingelig nie. “Sommige gebruikers het Vrydag amptelike kommunikasie hieroor ontvang hoewel die persentasie van die toename nie in die e-pos ingesluit was nie. Daar is ook geen regverdiging gegee vir dié toenames nie. Al wat daar gestaan het, was dat die verhogings in die Staatskoerant van 16 Februarie 2017 bekendgemaak is,” het die AA gesê. “Sanral het nou weereens die geleentheid misgeloop om sinvol met die publiek oor die onderwerp te gesels. Die AA het verlede jaar gewaarsku dat Sanral die guns en ondersteuning van die publiek moet probeer wen, maar dit blyk steeds dat hulle houding teenoor padgebruikers arrogant en ongevoelig is. Ons sal nie verbaas wees as meer mense besluit om nie hul e-tolgeld te betaal nie, veral as die voortslepende ekonomiese situasie van die land in ag geneem word,” het die AA gesê. Sanral het verder gesê die minister van vervoer, Dipuo Peters, kan jaarliks die tariewe verhoog solank dit net strook met die voorafbepaalde VPI vir die daaropvolgende jaar. Motoriste met ligte voertuie wat byvoorbeeld die Vaal-Tolpad op die N1 gebruik, sal voortaan R59,50 betaal en motoriste wat die N4-Swartruggens-tolpad gebruik, sal voortaan R75 betaal. Kyk hier hoe dit jou sak gaan raak.